ปมเช่าที่ราชฯ แหลงฟ้าผ่าสะเทือนธนารักษ์
การสอบสวนกรณีการให้เช่าที่ราชพัสดุแปลง สป.668 ต.แหลมฟ้าผ่า อ.พระสมุทรเจดีย์ จ.สมุทรปราการ
20 ต.ค. 2557

โดย...ทีมข่าวการเงินโพสต์ทูเดย์ 
การสอบสวนกรณีการให้เช่าที่ราชพัสดุแปลง สป.668 ต.แหลมฟ้าผ่า อ.พระสมุทรเจดีย์ จ.สมุทรปราการ เนื้อที่ประมาณ 20 ไร่ พร้อมสิ่ง ปลูกสร้างให้แก่บริษัท เอเชียน มารีน เซอร์วิสส์ กำลังเป็นประเด็นร้อนในกระทรวงการคลัง หลัง รังสรรค์ ศรีวรศาสตร์ ปลัดกระทรวงการคลัง สั่ง กุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เป็นประธานคณะกรรมการตรวจสอบข้อเท็จจริงเรื่องดังกล่าว และได้ข้อสรุปว่าการกำหนดอัตราค่าเช่าที่และค่าธรรมเนียมของกรมธนารักษ์ อาจเป็นการเอื้อประโยชน์ให้เอกชน จนทำให้รัฐได้รับความเสียหายมากกว่า 115 ล้านบาท 
จากการตรวจข้อมูลพบว่า กรมธนารักษ์อาจทำการต่อสัญญาเช่าโดยผิดระเบียบ เนื่องจากทำไปโดยที่ไม่มีการเปิดให้รายอื่นเข้ามาแข่งขันประมูลราคา ทั้งนี้หากยึดตามระเบียบการเช่าที่กรมธนารักษ์ สามารถทำได้ 2 รูปแบบ คือ การเปิดประมูลกับไม่ต้องเปิดประมูล ซึ่งจะใช้กับการเช่าที่ดินเพื่อทำการเกษตรหรือที่อยู่อาศัย 
ที่สำคัญ คณะกรรมการที่ราชพัสดุที่ กิตติรัตน์ ณ ระนอง เป็นประธานและกรรมการที่เป็นตัวแทนจากปลัดกระทรวงอีก 67 กระทรวง ได้มีหนังสือทวงไปยังกรมธนารักษ์ในช่วงปี 2556 ในเรื่องการเปิดเช่าที่ราชพัสดุแปลงดังกล่าวต้องมีการเปิดประมูลก่อน
ซึ่งตามกระบวนการ กรมธนารักษ์ควรต้องแจ้ง ให้ผู้เช่ารายเดิม คือ ชุมนุมสหกรณ์การเกษตรเข้ามาแสดงตัวว่าจะเช่าต่อหรือไม่ก่อน ซึ่งจากข้อมูลเก่า ชุมนุมสหกรณ์เป็นผู้เช่าจริง แต่ได้มีการทำสัญญาให้บริษัท เจนเนอรัล คลังสินค้า มาเช่าช่วงต่อ และจากการชี้แจงของกรมธนารักษ์ แจ้งว่าทางชุมนุมสหกรณ์ไม่มาแสดงตัวภายในวันที่กำหนด กรมธนารักษ์จึง ตัดสิทธิ และให้บริษัท เอเชียน มารีน เซอร์วิสส์ ได้เป็นผู้เช่ารายใหม่ มีระยะเวลา 30 ปี เริ่มสัญญา ตั้งปี 2556 
ทั้งนี้ กรมธนารักษ์ใช้สูตรในการคำนวณค่าเช่าแบบที่ไม่นับรวมสิ่งปลูกสร้าง ค่าอาคารที่สร้างเป็นอาคารสำนักงานและอู่ต่อเรือ จำนวน 13 หลัง มูลค่า 5060 ล้านบาทเข้าร่วมประมูลด้วย ทำให้ค่าเช่า (คิดจากราคาประเมินที่ตารางวาละ 2.5 หมื่นบาท) รวมค่าธรรมเนียมที่คิดกับบริษัท เอเชียน มารีน เซอร์วิสส์ เป็นเงิน 94 ล้านบาท แยกเป็นค่าเช่า 30 ปี รวม 64 ล้านบาท ค่าธรรมเนียมจ่ายทันทีในปีแรก 31 ล้านบาท
ต่างกับข้อมูลของคณะกรรมการตรวจสอบชุดกุลิศ ที่มีการคำนวณสิ่งปลูกสร้างที่ติดมากับที่ดิน หักค่าเสื่อมแล้ว บริษัท เอเชียน มารีน เซอร์วิสส์ ต้องชำระค่าเช่าอาคาร 132.13 ล้านบาท และค่าธรรมเนียมเช่าที่ดินอีก 77 ล้านบาท รวมเป็นเงิน 209.99 ล้านบาท ตีความได้ว่าสูตรที่ธนารักษ์คิดเป็นอัตราที่ทำให้รัฐเสียประโยชน์จากรายได้ที่ควรได้รับกว่า 115 ล้านบาท 
ทั้งหมดนี้คือประเด็นที่ปลัดกระทรวงการคลัง จะต้องตั้งคณะกรรมการขึ้นใหม่อีกชุดหนึ่ง เพื่อสอบ ข้อเท็จจริงใน 2 ประเด็นหลัก คือ กรมธนารักษ์ ไม่ปฏิบัติตามความเห็นของคณะกรรมการที่ราชพัสดุ ที่เสนอให้มีการเปิดประมูลที่ราชพัสดุแปลงดังกล่าวหรือไม่ กับประเด็นที่ 2 คือ การคิดค่าเช่าในอัตราที่ต่ำเพื่อเอื้อประโยชน์ให้เอกชน ได้ทำให้รัฐเสียหายไปกว่า 115 ล้านบาท ใครจะรับผิดชอบ 
ซึ่งจากนี้ คณะกรรมการที่ตั้งขึ้นใหม่จะต้องเข้าไปสอบวินัยข้าราชการที่เกี่ยวข้อง ว่ามีการละเว้นการปฏิบัติหน้าที่ทำให้รัฐเสียหายหรือไม่ และเอกชนคือ บริษัท เอเชียน มารีน เซอร์วิสส์ จะฟ้องเรียกค่าเสียหายจากกรมธนารักษ์อีกต่อหรือไม่ เชื่อว่าเรื่องนี้จะได้ข้อสรุปเร็วๆ นี้อย่างแน่นอน